Daar word nie oor hierdie onderwerp in ons kerke gepreek nie; dit word nie bespreek nie en dit is 'n verontagsaming van God se opdrag. Predikante, pastore en ander kerkleiers is bang hulle verloor lidmate, daarom praat hulle nie oor die probleem van die preekstoel af nie; of word dit nie in tydskrifte aangeroer nie.
Ouers gaan nie meer kerk toe nie, want hulle staan Sondae langs die sportveld saam met hulle kinders. Hulle dink dit is reg om die een dag wat 'n gesin saam kan rus en bid, te bestee aan kompetisies en rondry. Waar is God daarin, want daar word baklei en gespog.
Op die Goeie Vrydag van Paasnaweek is daar in Bloemfontein tenniskampioenskappe vir laerskool- en hoërskoolkinders gespeel. Die sportbyeenkomste, sportagente en ander organiseerders ontneem kinders gereeld hulle reg om te rus, want die ouers sien dit as 'n geleentheid om te spog met hulle kinders en wat hulle vir hulle kinders doen.
Skolesport moet gedurende die week of op Saterdae beoefen word; ek glo baie sielkundiges sal ook geleerde antwoorde ten gunste daarvan kan gee.